Classic Motor Show Lahdessa: Suurten merkkien vuosijuhlia - Auto Bild Suomi
22.1.2016 Kirjoittaja Juha Peltonen
BMW-merkkikerhot niin kaksipyöräisten kuin nelipyöräistenkin saralla ovat esiintyneet Classic Motorshow’ssa usein yhteistyössä, ja niin tälläkin kertaa. Ne rakentavat yhteisen juhlaosaston kunnioittamaan merkin satavuotisjuhlavuotta.
Baijerin moottoritehdas perustettiin kun lentokoneen moottoreita valmistavat yritykset yhdistivät voimansa. Vuonna 1923 ryhdyttiin valmistamaan moottoripyöriä ja hyvin pian, vuonna 1928 valikoimaan tulivat myös autot.
Sitäkin vanhempi on Lancia, joka perustettiin Torinossa jo 1906. Merkki valmisti autoja aivan alusta pitäen. Perustajat Vincenzo Lancia ja Claudio Fogolin olivat Fiatin kilpakuljettajia ja he valmistivat ensimmäisen Lancian, joka tunnetaan nimellä Lancia Alfa – kuinkas muuten.
Ennen vuoden 1955 Bel Airia merkin imago oli ”varma ja tylsä” mutta tuona vuonna esitelty nk. pikkulohko-V8 muutti kaiken. Voimanpesää kehitettiin edelleen vuodelle 1956 ja kun Corvetten ”isänä” tunnettu Zora Arkus-Duntov täräytti Pikes Peakin mäkikisassa sillä luokkavoittoon rikkoen lukuisia ennätyksiä, oli sensaatio valmis.
Lanseerattiin uusi, entistäkin vahvempi V8 ja 1956 Bel-Air. Mallisto myi kuin häkä ja käänsi merkin myyntikäyrät uuteen suuntaan. Classic Chevy Club of Finland esittelee kevään näyttelyssä juhlaosastollaan juuri vuoden 1956 mallistoa.
Aina kannattaa juhlia, kun siihen pienintäkään syytä löytyy. Yksi parhaista syistä juhlaan on kevät ja ajo-kauden alku. Siitä päästään nauttimaan jälleen Classic Motorshowssa 7.-8.5. Lahden Messukeskuksessa.